
Ranchere og rivaler er en fengslende miniserie om kjærlighet, makt og svik i Royal, Texas. Her kolliderer intens rivalisering med lidenskapelig romantikk i en verden fylt med familiehemmeligheter og intriger. Dette er andre bok i serien.

Hun ble født i Bombay, India, og har bodd i Canada. Nå bor hun i Washington DC. Hun elsker å lese, reise, bake, dykke, lage vokslys, og høre fra sine lesere.

«Så du bare dro?» sa Caitlyn Lattimore vantro. Hun var vant til Alices vanvittige datingopplevelser, men denne fikk henne til å sette seg opp i solsengen.

Alice satte solbrillene på toppen av det blonde håret, og fylte opp vinglasset sitt. Caitlyn hadde knapt drukket av sitt første glass.

«Mannen bestilte to forretter, hummer og en flaske dyr vin. Så kom han med ʻjeg glemte lommeboken hjemme’-tullet. «Nei takk, tenkte jeg. Jeg sa at jeg måtte på toalettet, og spurte servitrisen om jeg kunne flykte gjennom kjøkkendøren, fordi han var et kryp.»

Alice grep flasken med solkrem og smurte seg inn. «Jeg må finne en bedre datingside.»

Caitlyn strakte seg etter solkremen. Det var tidlig i juni, og solen var sterk. Hvis hun ikke smurte seg, ville huden hennes bli enda brunere, og makeupartisten hennes hadde akkurat funnet den rette foundationfargen til henne. Hun skulle delta på mange arrangementer for familien i løpet av den neste måneden, og måtte se bra ut. Alice kalte det rik jente-problemer, og Caitlyn var enig. Hun hadde virkelig vært heldig da familien Lattimore adopterte henne for tjuefire år siden. Her satt hun ved det glitrende blå bassenget på Lattimore-ranchen, med en perfekt avkjølt vinflaske, og kunne bare slappe av. Alice kalte ranchen Hotell Lattimore, men for Caitlyn var det bare hjemme. Et hjem hun elsket, ikke på grunn av luksusen, men fordi familien hennes bodde her.

«Hvis det der hadde skjedd meg, ville jeg betalt regningen og tilbrakt kvelden med å sutre», sa Caitlyn.

«Kjære, for at noe skal skje med deg, må du faktisk gå ut på en date. Forlate dette gylne buret og begi deg ut i all elendigheten som vi dødelige kaller den virkelige verden.»

«Du høres ut som Alexa.»

Storesøsteren hennes, Alexa, hadde flyttet til Miami da hun begynte på college, og blitt boende etterpå. Hun hadde nylig vært hjemme i Victor Grandins begravelse.

«Det var leit å høre at Laylas bestefar døde. Victor Grandin var en bauta i dette samfunnet.»

«Ja», sa Caitlyn. «Vi håper Alexa kan bruke sine advokatevner til å hjelpe familien nå.»

«Handler dette om brevet som kom i begravelsen? Du har aldri fortalt meg hele historien.»

«Heath Thurston gjør krav på oljerettighetene til jorden under Grandin- og Lattimore-ranchene. Han hevder at Daniel Grandin, onkelen til Layla, var faren til halvsøsteren hans, Ashley. Moren hans, Cynthia, og Daniel hadde en kort affære for mange år siden. For at historien ikke skulle komme ut, ga Victor Grandin sr. og bestefar bort oljerettighetene for begge ranchene, til Ashley og Cynthia. Han sier han har funnet morens papirer som bekrefter historien.»

Alice var målløs, og forstod alvoret. Tanken på hva det ville gjøre med dem alle hvis de mistet ranchen, hadde opptatt Caitlyn mye den siste måneden.

«Hva skjedde med Ashley?»

«Hun og moren døde i en bilulykke.»

«Hvorfor ga bestefaren din bort oljerettighetene for en sånn sak? Daniel var jo ikke hans sønn?»

«Det vet vi ikke. Han husker ingenting om saken. Kanskje de tenkte det ikke var noen olje i grunnen, eller at Cynthia aldri ville ha interesse av å innfri kravet? Men bestefar skrev under på dokumentet, så han visste om det. Victor Grandin jr. har engasjert en privatdetektiv for å finne ut mer om saken.»

Alice lente seg tilbake. «Har du noen gang møtt Heath eller tvillingbroren hans, Nolan?»

Caitlyn ristet på hodet.

«Jeg gikk på High School med dem. De er ganske kjekke. Jeg hadde glemt Nolan, han flyttet jo fra Royal. Men hvis han er tilbake nå så forandrer det datingscenen.» Hun viftet med øyenbrynene mot Caitlyn. «De er begge single.»

Caitlyn smilte. «Det er nok drama i familien min uten at jeg skal date mennene som prøver å ødelegge ranchen vår.»

Men Alice hadde rett i én ting, Caitlyn måtte begynne å date. Hun var lei av å bli sett på som en stille, sjenert og skjør kvinne, som skvatt bare en mann snakket til henne. «Kanskje jeg burde registrere meg på en av disse datingsidene? Du har jo møtt noen som var ok? Hva med han som sendte deg blomster og tok deg med for å møte familien sin?»

«Han var grei, litt kjedelig når det gjaldt sex, men det var jeg villig til å leve med. Men en dag da vi holdt på, svarte han på en telefon fra moren sin, mens han lå oppå meg!»

Caitlyn hadde nettopp tatt en slurk av vinen sin, og nå fløy den ut av munnen hennes og sprutet utover solsengen. Hun holdt seg for munnen i forlegenhet.

Alice smilte og rakte henne et håndkle. Caitlyn tørket seg rundt munnen. «Du må ikke si sånt når jeg drikker», sa hun og lo.

«Unnskyld», sa Alice og lo med.

«Snakket fyren faktisk med moren sin mens dere hadde sex?»

Alice nikket. «Det verste er at han snakket med henne i flere minutter, og så ville han bare fortsette etterpå, som om ingenting hadde skjedd.»

«Hvorfor har du ikke fortalt meg om dette?»

«Jeg var så flau at jeg ikke engang klarte å tenke på det.» Alice ristet på hodet. «Vi må møte noen menn i det virkelige liv. Det er singelkveld på Lone Star i kveld. Kan vi ikke gå dit sammen?»

«Du vet at det ikke er min greie. Det finnes ikke nok cocktailer i verden til at jeg føler meg komfortabel nok til å snakke med en fremmed mann. Det føles tryggere å chatte på nettet først», sa Caitlyn.

Alice ristet på hodet. «Datingsider er ikke noe for deg, kjære. Du trenger litt trening før du begir deg ut i en verden av gribber og mammagutter.»

Caitlyn holdt på å spytte ut drinken sin igjen. «Jeg trenger ingen mammagutt, den jeg skal date må ha ryggrad nok til å stå imot søsknene mine. Sist jeg gikk på date, ba Jonathan om fyrens personnummer for å sjekke bakgrunnen hans. Gangen før fulgte Jayden etter meg til restauranten der jeg skulle møte en blind date. Han likte ikke utseendet til fyren, så han ble stående parkert utenfor hele tiden mens jeg spiste middag, så fulgte han etter oss hjem.»

«Å … Brødrene dine er kjempesøte.»

«Nei, de er overbeskyttende. De gjør ikke sånt med Alexa.»

«Det er fordi hun ikke bor her. Men jeg vet om en hyggelig, anstendig fyr som du kan øve deg på å flørte med.» Alice gliste, og Caitlyn knep øynene sammen.

«Det må være noe galt med ham, ellers ville du ha datet ham selv.»

Alice lo. «Det ville vært veldig rart. Jeg snakker om Russ.»

«Broren din, Russ? Du har jo sagt at han ikke liker seriøse dater?»

«Nettopp, derfor er han perfekt for deg å øve på å snakke med.»

Caitlyn ville ikke fornærme Alice, men hun hadde aldri følt noen gnist med Russ. Han var hyggelig, men han var bare så hvit. Ikke at hun hadde problemer med å date hvite menn. Hennes biologiske mor var hvit. Men de siste årene hadde hun slitt med identiteten sin. Alice forsto ikke Caitlyns kamp med å være en farget kvinne. Caitlyn ble alltid spurt om hvor hun kom fra. Var hun svart, hvit, begge deler eller ingen av delene? Hver gang hun ble spurt, svarte hun unnvikende, for ingen av kategoriene passet til henne. Det var det eneste hun og Jax, ekskjæresten, hadde til felles. Han var også av blandet rase, og forstod noen av tingene hun hadde slitt med. Likevel hadde ikke forholdet deres fungert. Kanskje hun bare var et håpløst tilfelle.

«Caitlyn, hva er galt? Det er bare Russ, og du trenger å øve deg.»

«Jeg vet ikke …. Har du spurt Russ, da?»

Alice ristet motvillig på hodet. «Han kom nettopp hjem etter flere måneders reise. Men jeg skal spise middag med ham på fredag. Du kan vel bli med? Det blir bare oss tre, stille og rolig. Ikke noe press. Jeg er der for å støtte deg, og ta over hvis du stotrer eller spytter ut vinen.»

Caitlyn kastet håndkleet på Alice som gliste. Kanskje var det en god idé? Hun var ganske lei av de endeløse samtalene om Grandin- og Lattimore-ranchenes skjebne hjemme hos seg selv, og av å komme med unnskyldninger for hvorfor hun ikke datet oftere. Helt siden Layla Grandin og Joshua Banks ble sammen, hadde familien hennes vært enda mer opptatt av at Caitlyn skulle finne seg noen. Hun var lei av å bli mast på. Det var på tide å komme over det som hadde skjedd med Jax. Det var ett år siden de slo opp. Etter det hadde hun vært på noen få dater, men alle hadde vært mislykkede, takket være arrene Jax hadde etterlatt. Hun visste intellektuelt at Jax bare var en dårlig erfaring, men opplevelsen av å mislykkes i forhold hjemsøkte henne. Kanskje det var på tide å erstatte disse minnene, selv om det var med noe meningsløst?

«Kom igjen, Caitlyn, hva er det verste som kan skje?»

Hun sukket.

«Jeg bestiller italiensk mat fra favorittstedet ditt», sa Alice overtalende.

«Ok. Jeg kommer til middag. Men jeg dater ikke Russ.»

Alice strålte. «Hvem har sagt noe om å date? Se på det som øvelse i å snakke med en mann.»

*

«Du tuller med meg.» Alice stirret på telefonen sin.

«Problemer?» spurte Caitlyn. Det var fredag, og de gjorde klart til kveldens middag med Russ. Alice bodde i et sjarmerende rekkehus i sentrum av Royal. Hun hadde innredet i en koselig stil med myke pastellfarger og tremøbler. Caitlyn hadde kommet tidlig for å hjelpe til med middagsforberedelsene.

«Russ er sent ute, og han tar med seg en venn til middag.»

Caitlyn smilte. Selv om hun skulle ha samtaletrening med Russ i kveld, tydet dette på at han ikke visste om planene til Alice, og hadde tatt med sin egen date.

«Jeg dekker på en plass til», sa Caitlyn med sukkersøt stemme. «Ikke vær redd, det er mer enn nok mat.» Hvis Russ hadde med seg en kvinne, kunne Caitlyn slappe av i kveld, og kanskje heller få med seg noen tips mens de snakket. Hun var skikkelig sulten, og åpnet en flaske vin og skjenket opp to glass. Hun likte egentlig ikke å drikke på tom mage, men kvelden så plutselig mye bedre ut.

«Hvordan våger Russ å ta med en kvinne?» sa Alice sint.

«Glemte du å fortelle at han skulle være min øvelsesdate?» sa Caitlyn ertende. Hun smilte og tok en stor slurk av glasset.

En halvtime senere ringte det på døren. Både Alice og Caitlyn hadde drukket store deler av en flaske Bordeaux, og Caitlyn gledet seg faktisk til resten av kvelden.

Alice gikk for å åpne. Caitlyn ventet tålmodig i den behagelige sofaen, hun ville ikke avbryte Alice som skjelte ut Russ for å ha ødelagt daten han ikke visste at han var på. Hun syntes synd på Russ og enda mer på den stakkars daten hans, som ikke ante hvorfor Alice var så sint.

«Jeg kan ikke tro at det er deg!» Alices høye rop fikk Caitlyn til å reise seg.

Så kom de inn i stuen, og Caitlyn holdt på å sette drinken i halsen, da hun fikk øye på den vakreste mannen hun noen gang hadde sett.

Dev Mallik visste lite om hva kvelden skulle bringe da han sa ja til å bli med Russ på middag hos Alice. Han og Russ hadde vært litt av et par på college. Dev med sitt mørke hår, grublende grønne øyne og rolige vesen, og Russ med sine babyblå øyne, blondt hår og en rampete utstråling som gjorde ham populær blant jentene. Russ fikk alltid jenta han ville ha, mens Dev ble sittende igjen med venninnen.

Men ordningen deres hadde passet ham fint. Det var derfor Russ hadde overtalt ham til å bli med i kveld. Alice hadde en tendens til å lure Russ til å date venninnene hennes. Så nå hadde han med seg Dev for å beskytte seg selv mot planene til Alice.

Men det var Dev som ble overrasket. Da han kom inn i stuen mistet han neste pusten. Foran ham sto den vakreste kvinnen han noen gang hadde sett. Hun møtte blikket hans, og de dypbrune øynene hennes, strålte mot ham når hun smilte.

Hun strakte ut hånden for å hilse, og han la merke til at vinglasset i hånden hennes tippet fremover, så han gikk mot henne og la hånden på albuen hennes for å stoppe innholdet fra å renne ut.

Utrolig nok ble øynene hennes enda større, og han ble som hypnotisert. Leppene hennes åpnet seg, og selv om han visste at han var uhøflig, kunne han ikke la være å stirre på hvor perfekt rosa de var mot den solbrune huden hennes. Hvordan ville det være å la fingertuppene gli over dem?

Noen kremtet, Dev var ikke sikker på om det var Alice eller Russ, men det så ut til å skremme den vakre kvinnen. Hun gikk bort fra ham.

«Dev, dette er min venn Caitlyn.»

Caitlyn. Det vakre navnet passet henne.

Han smilte, og tok henne i hånden. «Hyggelig å treffe deg, Caitlyn.» Huden hennes var silkemyk og varm. Det var en slik hånd han gjerne ville kjenne på sin nakne hud, og han holdt fast i den litt for lenge.

Alice sa noe han ikke hørte, og Caitlyn trakk hånden tilbake.

«Russ, du husker Caitlyn», sa Alice.

«Hei, Caitie, hyggelig å se deg igjen.» Caitlyn så ikke ut til å like kallenavnet. Russ gikk mot henne og ga henne en klem, og Dev kjente et stikk av sjalusi. Hadde Russ datet henne før?

«Når kom du til byen, Dev?» spurte Alice.

«I dag. Jeg ringte Russ, og han inviterte meg med hit.»

«Jeg skjønner, så hyggelig.» Alice snudde seg mot Caitlyn. «Disse to var uadskillelige på college. Det er mange år siden jeg har sett deg, Dev. Hvordan går det?»

Dev smilte varmt til Alice. Han hadde alltid likt henne. «Det går bra. Rett etter college trakk pappa meg inn i familiebedriften, og siden har ting gått slag i slag. Jeg kom til Royal for å ta en pause fra familiedramaet.»

Devs indiske foreldre blandet seg i alt, fra hva han spiste til hva han skulle gjøre med livet sitt. Han hadde hatt en kjempediskusjon med familien akkurat, bare fordi han ville dra til Royal. Han gledet seg til å slappe av og være i fred. Det var på tide at han fulgte sine egne ønsker.

«Dev vil åpne restaurant her», sa Russ. «Jeg skal hjelpe ham.»

«Hva slags restaurant?» Det var første gang Caitlyn snakket, og stemmen hennes var søt som et glass iste på en varm dag.

Det tok ham et øyeblikk å huske hva spørsmålet hennes var. Russ klappet ham på ryggen og svarte for ham. «Det er noe jålete fusion-indisk mat. Du burde snakke med Caitlyn, Dev, hun er fra Royals overklasse.»

Caitlyn knep øynene sammen, tydelig misfornøyd med beskrivelsen. «Vi kunne trenge en fin indisk restaurant i denne byen,» sa hun, mens hun smilte så det gikk et sus gjennom kroppen hans.

Alice ga mennene et glass vin hver. «Så, hva er planen?»

«Jeg er her i en måned for å se på mulige lokasjoner og gjøre markedsundersøkelser. Så jeg må bli kjent med byen for å se om det er plass til enda en restaurant.» Svaret var til Alice, men han klarte ikke å ta blikket fra Caitlyn. «Kanskje en innfødt fra Royal kan hjelpe meg?»

«Alice og jeg kan vise deg rundt», sa Russ, og Dev sendte ham et irritert blikk. Hadde han ikke tatt med Dev for at han skulle snakke med Caitlyn? Så hvorfor blandet han seg inn?

«Skal vi få maten på bordet? Dere kom sent, så maten begynner å bli kald.» Alice tok armen til Russ og dro ham med ut på kjøkkenet.

Caitlyn smilte.

«Hva er det som er så morsomt?» hvisket Dev da han og Caitlyn gikk mot middagsbordet. Han måtte få vite hva som kunne få et så vakkert smil på de deilige leppene hennes. Alice hadde dratt Russ inn på kjøkkenet, og de hørte hissig hvisking, men ikke hva som ble sagt.

Caitlyn så på ham med ertende blikk, og varmen bredte seg nederst i magen hans. Hun senket stemmen. «Jeg kan tenke meg at Alice kjefter på Russ for at han tok deg med hit. Hun hadde nemlig tenkt at jeg skulle være Russ sin øvelsesdate i kveld, selv om han ikke vet det, og jeg ikke vil.»

Dev bet seg i leppen for ikke å le høyt. Caitlyn så lattermild på ham og smilte. Han hvisket i øret hennes: «Russ regnet med at Alice ville prøve å lure ham, så han tok meg med hit for å underholde venninnen hennes.» Når han var så nær kjente han duften hennes, en dempet duft av vanilje og lavendel. Den var søt og forførende, og han kjente pusten bli tyngre.

Han la merke til at hun rødmet lett, og smilte.

«Så du er hans wingman.» Hun nippet til vinen.

«Snarere en distraksjon. Men jeg mistenker at Russ har prøvd å sette meg sammen med Alice en stund nå.»

Caitlyns smil forsvant. «Vil du gå ut med henne da?» Stemmen hennes var tydelig skuffet.

«Nei. Jeg har alltid sett på Alice som Russ sin lillesøster, og dermed som min lillesøster. Jeg kan ikke forestille meg å date henne.»

Smilet hennes dukket opp igjen. «Jeg har det på samme måte. Jeg har kjent Russ som Alices bror alltid, så det er vanskelig å tenke på ham på en romantisk måte.»

«Så hvorfor kom du hit i kveld?»

Caitlyn sukket. «Alice mener jeg trenger øvelse i å snakke med menn.»

«Du tuller?»

Hun ristet på hodet. «Jeg er ikke så flink til å småprate og spille datingspillet. Men siden Russ er usedvanlig flink til det, tenkte Alice at det kunne være fint for meg å øve med ham.»

Han gikk nærmere for å se om hun virkelig var så sjenert som hun sa, men hun så opp på ham med et flørtende, til og med utfordrende blikk.

«Så du håpet å øve på hva, egentlig, med ham?»

Halsen og kinnene hennes ble så deilig rosa, og han motsto så vidt trangen til å ta på henne.

«Bare prate, du vet, litt flørting og sånt.»

«Du ser ikke ut til å ha noen problemer med å snakke med meg. Tør jeg si at vi til og med flørter litt?»

Hun hevet et øyebryn. «Mener du at du liker å snakke med meg?»

Han lente seg frem så leppene nesten berørte øreflippen hennes. Hun trakk seg ikke unna, men han hørte at hun trakk pusten dypt. «Jeg vil gjerne gjøre mye mer hvis du lar meg få lov.»

Hun ble enda mer rosa i kinnene. «Jeg mener selvfølgelig å snakke», sa han og gliste.

Hun tok en lang slurk av vinen og kikket på ham. Det hørtes ut som om Alice og Russ var på vei ut fra kjøkkenet med middagen. «Vet du hva, du har rett. Jeg har ikke problemer med å snakke med deg.» Hun tygget på leppen og kastet et blikk mot kjøkkenet, og så på ham. «Kan jeg be deg om en tjeneste?»

«Ja, hva tenker du på?»

«Vil du gi meg øvelsestimer i dating?»

Caitlyn kunne ikke tro det hun nettopp hadde sagt. Hadde hun bedt en vilt fremmed om øvelsestimer i dating? Hva var galt med henne? Hadde hun fått for mye å drikke?

Det var bare så lett å flørte med Dev, selv om hun akkurat hadde møtt ham. Hun hadde aldri følt seg så komfortabel med en mann, til tross for at hun var vanvittig tiltrukket av ham. Kanskje ville noen øvelsesdater med ham gjøre at hun klarte å snakke med andre menn? Siden det bare var undervisning, og ettersom han ikke bodde i Royal, ville det ta vekk mye av presset hun vanligvis følte ved dating.

Alice hadde plassert Caitlyn rett overfor Russ, ved siden av Dev. Hun hadde bestilt Caitlyns favoritt, ravioli med oksekjøtt i rosésaus, dampede grønnsaker og hvitløksbrød, fra den lokale italienske restauranten Caitlyn elsket.

«Denne sausen er utmerket», sa Dev.

Russ rynket på nesen. «Personlig foretrekker jeg den fra Primi Piatti. Denne er for kremete.»

«Kremetheten kommer fra ost av god kvalitet. De fleste steder bruker bare billig mozzarella.» Dev tok litt saus på gaffelen og slikket på den.

Caitlyn klarte ikke å la vær å se på hvordan tungen hans slikket på gaffelen. Hun følte en varme bre seg nederst i magen, en følelse som hun ikke kjente ofte. Det skulle vanligvis mer til enn å stirre på en kjekk mann for å vekke sånne følelser. Mye mer!

«De bruker også Grana Padano i denne sausen. Det gir den dype smaken», fortsatte Dev, og Caitlyn måtte tvinge seg selv til å fokusere på det han sa.

«Du kan litt om mat, skjønner jeg», sa hun beundrende.

«I et annet liv ville jeg blitt kokk.»

«Hvorfor ikke i dette?»

Øynene deres var låst sammen, og det føltes som de var alene i rommet.

Han trakk på skuldrene. «Det er komplisert. Men det er på grunn av interessen for mat at jeg vil åpne en restaurant. Etter hvert ønsker jeg å starte en kjede av eksklusive indiske fusjonsrestauranter.»

Så han er indisk … Caitlyn hadde trodd det ut fra navnet hans. Han var litt mørkere i huden enn henne, og de grønne øynene – wow! Håret hans var tykt og bølgete, og hun lurte på hvordan det føltes å dra fingrene gjennom det.

«Hvorfor valgte du Royal til den første?» Alices stemme brøt gjennom, og Caitlyn så litt brydd på henne. Hun hadde vært helt fokusert på Dev og ignorert Russ. Ikke at det spilte noen rolle, for han så uansett bare på telefonen sin.

«Royal ligger langt nok unna familien min til at de ikke kan komme innom uanmeldt. Og Russ har fortalt meg at folk i denne byen har nok av penger og matinteresse til at en ny restaurant burde kunne gå bra.»

Caitlyn så opp og så at han stirret på henne, med en gnist i de grønne øynene som fikk det til å krible i hele henne.

«I tillegg er oppstartskostnadene i Royal relativt lave», sa Russ. «Det er en rekke steder som har gått konkurs i byen, og lokalene deres er kjempebillige. Jeg er venn med den lokale eiendomsmegleren, så jeg skal ordne et godt lokale for deg.»

«De forretningene som har gått konkurs er faktisk butikker som har vært i Royal hele livet», sa Caitlyn, plutselig irritert. «Fru Lowrey, for eksempel, eide den lille tebutikken. Hun arvet den av moren sin, som startet den da hun flyttet til Royal på 1920-tallet. Det er hundre år med historie som bare ble slettet da de tvangssolgte den.»

«Russ mente ikke å være ufølsom», sa Alice raskt. «Dere skjønner, Caitlyn prøvde å hjelpe disse bedriftene med å overleve. Hun arrangerte veldedighetsarrangementer og fikk de rike rancheierne til å åpne lommebøkene for å hjelpe.»

«Så hva skjedde?» spurte Dev, og hørtes oppriktig interessert ut.

Caitlyn trakk på skuldrene. «Vi klarte å holde flere av småbedriftene i hovedgaten åpne, men en del av de eldre eierne hadde rett og slett ikke krefter til å fortsette når ting var så vanskelig.»

Dev smilte vennlig. «Du brydde deg i alle fall nok til å prøve å gjøre noe med det. Det teller mye.»

«Så, Russ, hvordan går det på jobben?» sa Alice plutselig høyt og prøvde å få oppmerksomheten hans bort fra telefonen.

Russ begynte en lang enetale om jobben sin som investeringsbankmann, og om hvordan han akkurat hadde vunnet en stor seier.

Caitlyn klarte ikke å høre etter. Hun tenkte på at hun hadde bedt Dev om å hjelpe henne med å øve på dating. Hun følte seg flau og skamfull. Hva måtte han tro om henne? Hun hadde kjent ham i to minutter, og så bedt ham om å være en slags øvelseskjæreste, som om de gikk på ungdomsskolen. Hvordan kunne hun komme seg ut av situasjonen? Var det best å ikke nevne det? Eller si at det var en spøk?

Da middagen var ferdig, hjalp de til med å pakke sammen restene. Caitlyn var svært oppmerksom på Dev når han beveget seg rundt henne. Så tok Alice med seg Russ ut på kjøkkenet for å hjelpe henne med å rydde, og sannsynligvis for å kjefte på ham.

Caitlyn satte seg på Alices plass ved bordet, slik at hun satt overfor Dev. Hun ville ikke sitte så nær ham igjen. Det ble for distraherende.

Hun tok en slurk av vinen og lurte på hvordan hun skulle begynne samtalen.

Men han snakket først. «Så hvordan kommer jeg i kontakt med øvingskjæresten min?» Han smilte ertende, men så ut til å mene det han sa.

Hun ble så overrasket at vinen sprutet ut av munnen hennes. Hun tok raskt hånden foran, men det var for sent, og litt vin sprutet over bordet og ned på hånden hans. Hun grep servietten og begynte å tørke hånden hans, for skamfull til å se på ham. «Herregud, jeg er så lei meg. Unnskyld!»

Han la hånden på hennes og prøvde å berolige henne. Hun så på ham, og han smilte og så på henne med et mildt blikk. En varme spredte seg i kroppen hennes. «Jeg er så lei for det», gjentok hun lavt.

Hånden hans lå fortsatt på hennes, og han reiste seg og lente seg over bordet slik at ansiktene deres var tett inntil hverandre. Aftershaven hans luktet himmelsk, og hun fikk lyst til å ta på ham. «Når vi går ut på vår første date i morgen, kan du gjøre det der igjen? Det er det mest sexy jeg noen gang har sett.»

Hun så forskrekket på ham. «Unnskyld, det er så forferdelig flaut.»

Han la en finger på leppene hennes som for å hysje på henne. Følelsen av fingeren hans fikk leppene hennes til å skjelve. Han ristet på hodet. «Du skal aldri angre på det du ikke kan noe for.»

Plutselig kremtet Alice, og de spratt begge tilbake på plassene sine, som om de var tenåringer tatt på fersken av foreldrene sine.

«Hva skjer her?» Stemmen hennes var høy, og Caitlyn skjønte at hun var sint.

«Jeg gjorde bare det jeg ofte gjør når jeg blir overrasket mens jeg drikker vin, du kjenner jo meg, Alice …», sa hun i håp om å dempe irritasjonen i Alices ansikt. «Dev hjalp meg med å tørke opp.»

Russ satte ned en stabel med tallerkener. «Uff da, fikk du Caitie-dusjen?» Han gliste. «Vi har alle vært der.»

Caitlyn ville krype under bordet og gjemme seg. Alice sendte Russ et sint blikk. «Vel, jeg har tiramisu til dessert, og Russ tok med en nydelig vin som vi har åpnet.»

Caitlyn orket ikke tanken på dessert. Hun orket heller ikke tanken på å bli i Devs selskap lenger, han hadde en effekt på henne som hun aldri hadde opplevd med noen annen mann. «Jeg beklager, men jeg må gå. Broren min er på vei for å hente meg», sa hun stille.

«Nei, bli litt lenger da. Du kan vel ta en taxi senere», insisterte Alice, men Caitlyn ristet på hodet. Sannheten var at hun allerede hadde planlagt å ta en taxi, hun brukte bare broren som en unnskyldning for å komme seg unna.

*

«Hva syntes du om Caitlyn, Russ?» spurte Alice.

«Caitie? Hva mener du?»

Dev klarte ikke å skjule et smil. «Vel, jeg syntes hun var fantastisk.»

Alice stirret på ham. «Caitlyn skulle være daten til Russ.»

Begge mennene lo, og Alice så oppgitt på dem.

«Alice, du burde ha fortalt meg om planene dine på forhånd. Men jeg må innrømme at Caitlyn har forandret seg, hun er ikke den sjenerte lille skapningen jeg husker.»

Dev oppfattet en tone av interesse i stemmen til Russ, og hjertet hans sank. Var Russ faktisk interessert i Caitlyn? Hun hadde fanget interessen hans på en måte han aldri hadde opplevd før. Det var ikke bare hennes fantastiske utseende. Vanligvis var han mest opptatt av hvordan han skulle få en kvinne til sengs, men med Caitlyn var det annerledes. Han hadde selvsagt tenkt på det, men han var genuint interessert i å bli kjent med henne. Det var noe spesielt ved henne. Hun virket oppriktig og autentisk. Russ var ikke den rette mannen for henne, han var hensynsløs og løy ofte for kvinner for å få det som han ville. Dev grøsset ved tanken på at Caitlyn, med sin sjarmerende naivitet, skulle havne i Russ sine hender. Mannen ville ikke tenke seg om to ganger før han utnyttet henne.

«Så du er interessert i henne?» spurte han Russ litt mer engasjert enn han hadde tenkt.

«Dev, tungen din hang så langt ut av munnen din at jeg er overrasket over at du ikke skremte henne bort», sa Russ.

Dev slo borti ham spøkefullt. «Vel, hun er veldig vakker, og jeg tror jeg liker henne. Men jeg holder meg unna hvis du er interessert i henne?»

Han klarte nesten ikke å puste mens han ventet på at Russ skulle svare, men Alice kom ham i forkjøpet og sa: «han er absolutt interessert.»

«Unnskyld meg?» Russ stirret på henne, og Dev lente seg tilbake. Han visste at Russ hatet når Alice blandet seg inn i kjærlighetslivet hans. Dev skjønte ham godt. Hans mor prøvde stadig å sette ham sammen med attraktive indiske kvinner, hun ga ham biodataene deres, og forventet at en av dem ville fange hans oppmerksomhet. Ingen av dem hadde interessert ham så langt. Ikke som Caitlyn. Ved tanken på familien hans gikk det en kuldegysning nedover ryggen hans. Familien hans ville aldri godtatt Caitlyn. Han ristet tanken bort. Han skulle da ikke gifte seg med henne.

Han hadde nettopp møtt henne. De hadde ikke engang kysset, og så satt han allerede og bekymret seg for hva familien hans vil tenke om henne?

Han slo tankene vekk. Nå måtte han fokusere på å få nummeret til Caitlyn fra Alice.

«Alice, Russ kommer ikke til å gå ut med Caitlyn bare fordi du ønsker det.»

Alice stirret på Dev. «Jeg skal la Dev få henne», sa han uforskammet.

«Ingen av dere fortjener henne», sa hun iskaldt. «Den jenta er altfor god for noen av dere. Jeg trodde du hadde blitt litt mer voksen Russ?»

Dev satte seg opp og sa alvorlig. «Men seriøst, Alice, jeg liker henne faktisk virkelig godt. Hun virker veldig hyggelig, og jeg lover at jeg skal behandle henne godt. Dessuten spurte hun meg om jeg ville hjelpe henne med å øve på dating, så jeg burde vel i det minste sende henne en melding for å svare?»

Alice fikk hakeslepp. «Hva gjorde hun? Hva sa hun?»

«Vi fikk ikke snakket sammen så mye. Hun spurte bare, og så rakk jeg ikke å gi henne noe svar. Kan du gi meg nummeret hennes?»

Alice sperret opp øynene, og han krympet seg for det isblå blikket hennes. «Ikke sjans. Hvis det er opp til meg, kommer du aldri i nærheten av Caitlyn.»

